**ΜΟΥΣΙΚΟ ΣΧΟΛΕΙΟ ΣΧ. ΕΤΟΣ: 2019- 2020**

**ΑΜΦΙΣΣΑΣ ΤΑΞΗ: Γ**

**Ονοματεπώνυμο:**

**Γραπτό διαγώνισμα στην**

**Ιστορία Ο.Π. Ανθρωπιστικών Σπουδών**

**ΟΜΑΔΑ ΠΡΩΤΗ**

**ΘΕΜΑ Α1** Να δοθεί το περιεχόμενο των ακόλουθων ιστορικών εννοιών:

Οργανικός Νόμος

Πολιτοφυλακή της Κρήτης (1907)

Ηνωμένη Αντιπολίτευσις

[Μονάδες 15]

**ΘΕΜΑ Α2.**Να χαρακτηρίσετε τις προτάσεις που ακολουθούν γράφοντας τη λέξη **Σωστό ή Λάθος** δίπλα στο γράμμα που αντιστοιχεί στην κάθε πρόταση.

α. Ο πρωθυπουργός Δηλιγιάννης στις 12 Μαρτίου 1905 προέβη σε σκληρές δηλώσεις κατά του πρίγκιπα Γεωργίου και των συνεργατών του.

β. Ο παλαίμαχος πολιτικός Ιωάννης Σφακιανάκης, κατά την επανάσταση του Θερίσου, κάλεσε τον λαό σε καθολική συμπαράσταση προς τις Μεγάλες Δυνάμεις.

γ. Ο Ελευθέριος Βενιζέλος παραιτήθηκε από τη θέση του ως Υπουργού Δικαιοσύνης της Κρητικής Πολιτείας στις 18 Μαρτίου 1901.

δ. Στις 14 Φεβρουαρίου 1912 αφαιρέθηκαν από το φρούριο της Σούδας οι σημαίες των Μεγάλων Δυνάμεων και της Τουρκίας.

ε.Η ένωση της Κρήτης με την Ελλάδα πραγματοποιήθηκε το 1913

**ΘΕΜΑ Α3.**

Ποια ήταν η στάση της Ελληνικής Κυβέρνησης και ποια ήταν η αντίδραση των Μεγάλων Δυνάμεων αμέσως μετά την επίσημη έκδοση του πρώτου ενωτικού Ψηφίσματος των Κρητών (24 Σεπτεμβρίου 1908) και μέχρι το 1910;

[Μονάδες 12]

**ΘΕΜΑ Α4.** Ποιο είναι το έργο της πρώτης κυβέρνησης της Κρητικής Πολιτείας;

[Μονάδες 13]

**ΟΜΑΔΑ ΔΕΥΤΕΡΗ**

**ΘΕΜΑ Β1**. Αξιοποιώντας τις ιστορικές σας γνώσεις και αντλώντας στοιχεία από τα κείμενα Α και Β που σας δίνονται, να εκθέσετε και να εξηγήσετε τη διάσταση απόψεων μεταξύ του πρίγκιπα Γεωργίου και του Ελευθερίου Βενιζέλου, σχετικά με το ζήτημα της ένωσης της Κρήτης με την Ελλάδα, στο πλαίσιο της πρώτης κυβέρνησης της Κρητικής Πολιτείας**.**

**ΚΕΙΜΕΝΟ Α Ο Βενιζέλος υπέρ της σταδιακής πορείας προς την ενωτική λύση**

Ο σύμβουλος της δικαιοσύνης1 εισηγήθηκε εμπιστευτικά στον ύπατο αρμοστή2 το καλοκαίρι ήδη του 1900 τη διπλωματική μεθόδευση της σταδιακής εξελίξεως προς την ενωτική λύση: η άμεση επίτευξη της ενώσεως ήταν αδύνατη· η παράταση όμως του καθεστώτος της αρμοστείας ανέστελλε την εφαρμογή των μέτρων που θα επέτρεπαν τη βαθμιαία απαλλαγή της Μεγαλονήσου από τα δεσμά της διεθνούς εξαρτήσεως· έτσι επέβαλλε την άμεση υποταγή της στην απόφαση των Μεγάλων Δυνάμεων και την καθιστούσε έρμαιο των αντικρουόμενων ευρωπαϊκών συμφερόντων· αντίθετα, η ολοκλήρωση της αυτονομίας, σύμφωνη προς τις υποσχέσεις των Δυνάμεων και τις προβλέψεις του Συντάγματος, θα συντελούσε στην προαγωγή των εθνικών συμφερόντων στο εξωτερικό και την κατοχύρωση της αυτοδιοικήσεως στο εσωτερικό, ιδίως μετά τη διοργάνωση της πολιτοφυλακής από Έλληνες αξιωματικούς και την παράλληλη αποχώρηση των διεθνών στρατευμάτων. […] Η πρωτοβουλία του Ελευθερίου Βενιζέλου προκάλεσε την άμεση και αποφασιστική αντίδραση του πρίγκιπα Γεωργίου. Η εισήγησή του προσέκρουε τόσο στη γενική αρχή της ουσιαστικής διαχειρίσεως των διπλωματικών θεμάτων, ιδίως μάλιστα του Κρητικού, από τη δυναστεία, όσο και στην ειδικότερη αντίληψη της τελευταίας αυτής γύρω από τη μεθόδευση του εθνικού αγώνα. Ο ύπατος αρμοστής, φορέας των εντολών της Αυλής των Αθηνών, με τη συγκατάθεση πάντοτε και της ελληνικής κυβερνήσεως, απέκρουσε τη συμβιβαστική εξελικτική διαδικασία και επιδίωκε περισσότερο να καταστήσει αβάσταχτη την πίεση από τις εσωτερικές συνθήκες, με την ελπίδα να εκβιάσει την ταχύτερη, κατά το δυνατόν, συγκατάνευση των ευρωπαϊκών Δυνάμεων στην ενωτική λύση.

*(Ιστορία του Ελληνικού Έθνους, Αθήνα: Εκδοτική Αθηνών, τ. ΙΔ΄, σ. 201).*

*1 Ο Ελευθέριος Βενιζέλος / 2 Ο πρίγκιπας Γεώργιος*

**ΚΕΙΜΕΝΟ Β: Η διάσταση ανάμεσα στον πρίγκιπα Γεώργιο και τον Ελευθέριο Βενιζέλο**

Ο πρίγκιπας Γεώργιος, έχοντας την αντίληψη ότι η άσκηση της εξωτερικής πολιτικής της Κρήτης ήταν αρμοδιότητα της ελληνικής μοναρχίας, ανέλαβε μόνος τη μεθόδευση της προσάρτησης της Μεγαλονήσου στη μητέρα πατρίδα χωρίς να συμβουλευτεί τους υπουργούς του για τις ενδεδειγμένες ενέργειες και διαπραγματεύσεις. Η πρωτοβουλία του είχε τη μορφή προσωπικών συζητήσεων με τον τσάρο της Ρωσίας και απευθείας διαπραγματεύσεων με τους υπουργούς Εξωτερικών της Ρωσίας, της Γαλλίας, της Αγγλίας και της Ιταλίας. Ο Βενιζέλος θεώρησε πρόωρες τις ενέργειες του ύπατου αρμοστή, κρίνοντας ότι η κρητική κυβέρνηση ήταν ασταθής και τα συνταγματικά θεμέλια ασαφή. Πίστευε και υποστήριζε την ανακήρυξη της Κρήτης σε ανεξάρτητο πριγκιπάτο ως τελευταίο στάδιο για τη νομότυπη πραγματοποίηση της ένωσής της με την Ελλάδα. […] Ο πρίγκιπας δεν ήταν ικανός να αντιληφθεί τη λεπτή διαφορά μεταξύ της δεσποτικής διακυβέρνησης με ξένη κηδεμονία και, από την άλλη μεριά, της πλήρους αυτονομίας χωρίς ξένες επεμβάσεις και με κυβερνήτη διορισμένο από την ελληνική κυβέρνηση, που υποστήριζε ο Βενιζέλος ως ασφαλέστερη μεθόδευση για την απώτερη επίτευξη του ενωτικού σκοπού… Ο πρίγκιπας Γεώργιος είχε την πεποίθηση ότι οποιαδήποτε λύση του Κρητικού θα προερχόταν από τις Μεγάλες Δυνάμεις και, κατά τη γνώμη του, οι πολιτικοί παράγοντες της Κρήτης ήταν άσχετοι με το θέμα, αν όχι επιζήμιοι… Στάθηκε αδύνατο γι΄ αυτόν να αντιληφθεί τη σημασία της πολιτικής κινητοποίησης των ίδιων των Κρητικών, καθώς και την εύλογη απαίτησή τους να αποκτήσουν τον έλεγχο της τύχης τους μετά από αιώνες αγώνων κατά των Τούρκων κυριάρχων.

*(Λ. Μακράκης, Ελευθέριος Βενιζέλος, σσ. 397-403, στο Αξιολόγηση των μαθητών της*

 *Γ’ Τάξης του Ενιαίου Λυκείου στο μάθημα Θέματα Νεοελληνικής Ιστορίας, τ.Β΄,*

*ΥΠΕΠΘ ( Κ.Ε.Ε.), Αθήνα 2000, σσ. 315-316).*

**Εύχομαι επιτυχία!!!**

Στο ουσιώδες ζήτημα της διαχείρισης του εθνικού ζητήματος της ένωσης της Κρήτης με την Ελλάδα παρατηρήθηκε εξαρχής διάσταση απόψεων μεταξύ του Γεωργίου και του Ελευθερίου Βενιζέλου. Ο Γεώργιος πίστευε ότι η λύση του εθνικού ζητήματος θα ωρίμαζε με συνεχείς παραστάσεις και υπομνήματα προς τις Μεγάλες Δυνάμεις. Σύμφωνα μάλιστα με το Μακράκη (ΚΕΙΜΕΝΟ Β), ο πρίγκιπας Γεώργιος πιστεύοντας ακράδαντα ότι η διαχείριση και διευθέτηση του Κρητικού Ζητήματος ήταν αποκλειστική αρμοδιότητα της ελληνικής μοναρχίας, την οποία στην Κρήτη εκπροσωπούσε ο ίδιος, ανέλαβε μόνος του τη μεθόδευση της προσάρτησης χωρίς να συμβουλευτεί τους υπουργούς για τις ενδεδειγμένες ενέργειες και διαπραγματεύσεις. Με προσωπικές συζητήσεις με τον τσάρο της Ρωσίας και με απευθείας διαπραγματεύσεις με τους υπουργούς εξωτερικών Ρωσίας, Γαλλίας, Αγγλίας και Ιταλίας έδειχνε να μην αντιλαμβάνεται τη διαχωριστική γραμμή μεταξύ δεσποτικής διακυβέρνησης και πλήρους αυτονομίας χωρίς ξένες επεμβάσεις. Σύμφωνα και με το απόσπασμα της Ι.Ε.Ε (ΚΕΙΜΕΝΟ Α) ο πρίγκιπας Γεώργιος ως εντολοδόχος του βασιλικού περιβάλλοντος των Αθηνών δεν αποδέχτηκε τη συμβιβαστική λύση της εξελικτικής διαδικασίας αλλά επιδίωξε μια γρήγορη λύση με τη συγκατάθεση των Μεγάλων Δυνάμεων της Ευρώπης. Άλλωστε σύμφωνα με το Μακράκη θεωρούσε ότι η λύση θα δινόταν μόνο από τις Μεγάλες Δυνάμεις, ενώ ταυτόχρονα πίστευε ότι η ανάμειξη των Κρητών ήταν επιζήμια.

Από την άλλη πλευρά ο Βενιζέλος, βλέποντας τα πράγματα πρακτικότερα και ρεαλιστικότερα, θεωρούσε ότι η λύση έπρεπε να είναι σταδιακή, με βαθμιαίες κατακτήσεις. Ως πρώτη μάλιστα κατάκτηση θεωρούσε την απομάκρυνση των ξένων στρατευμάτων από τις κρητικές πόλεις και την αντικατάσταση τους από ντόπια πολιτοφυλακή, με Έλληνες αξιωματικούς.

Όπως επισημαίνεται και στο κείμενο του Μακράκη, ο Βενιζέλος πίστευε ότι η άμεση ένωση ήταν αδύνατη ενώ ταυτόχρονα η παράταση του καθεστώτος της αρμοστείας καθυστερούσε την εφαρμογή των μέτρων που θα επέτρεπαν τη βαθμιαία αλλαγή του καθεστώτος. Η παράταση άλλωστε του καθεστώτος είχε καταστήσει την Κρήτη έρμαιο των συμφερόντων των Μεγάλων Δυνάμεων. Για το Βενιζέλου εξάλλου, η ολοκλήρωση της αυτονομίας ήταν σύμφωνη με τις υποσχέσεις των Δυνάμεων και τις προβλέψεις του Συντάγματος και θα βοηθούσε στην προαγωγή των εθνικών συμφερόντων στο εξωτερικό και στην κατοχύρωση της αυτοδιοίκησης στο εσωτερικό, ειδικά με τη δημιουργία πολιτοφυλακής με Έλληνες αξιωματικούς.

Η διάσταση των απόψεων στο πολιτικό ζήτημα δεν άργησε να λάβει τη μορφή προσωπικής αντιπαράθεσης γεγονός που δημιούργησε βαρύ κλίμα διχασμού στην Κρήτη.